Draxler, Juraj, minister školstva, vedy, výskumu a športu SR (2015-05-21):
Vážená pani predsedajúca, vážené panie poslankyne, vážení páni poslanci, dovoľte, aby som aj ja prispel niekoľkými údajmi do diskusie o čerpaní eurofondov v predchádzajúcom období. Ministerstvo školstva, vedy, výskumu a športu Slovenskej republiky je v rámci programového obdobia 2007 až 2013 riadiacim orgánom pre Operačný program Vzdelávanie a Operačný program Výskum a vývoj. Riziká plnenia záväzkov riadiaceho orgánu v rámci oboch operačných programov, ktoré vznikli, vyplynuli – a hovorím to s plnou zodpovednosťou – najmä z nedostatočnej výšky zazmluvňovania nových projektov vyplývajúcich z nedostatočného vyhlasovania výziev v období rokov 2010 až 2012, t. j. počas vlády Ivety Radičovej, to predstavuje prvoradú príčinu nízkeho čerpania prostriedkov programov a tento balvan pred sebou tlačíme v podstate až dodnes. Nízke kontrahovanie, ako aj spomalenie procesu príprav projektov vyvolávalo oneskorenie zahájenia projektov a následnú koncentráciu ukončovania najmä dlhodobých projektov ku koncu programového obdobia, a to spôsobilo zvýšenie záťaže na konci programového obdobia, kedy už nie je časový priestor na možnosť predĺženia projektov v prípade ich opodstatnenosti. Ak má niekto záujem, pripravil som si aj grafické zobrazenie, kde veľmi jasne vidíte, aký bol stav v tých kritických rokoch 2010 až 2012. (Minister ukázal plénu hárok papiera s grafom.) Možno niekoľko detailov: V rámci Operačného programu Vzdelávanie bolo kontrahovanie k 30. 6. 2010 45,5 % a k 31. 3. 2012 52,8 % z celkovej alokácie. To jest kontrahovanie sa v danom období zvýšilo o úroveň 7,36 percentuálneho bodu z celkovej alokácie. Od 30. 6. 2010 do 31. 3. 2012 bolo celkovo vyhlásených iba 11 výziev v celkovej finančnej alokácii 180 miliónov. Pre porovnanie uvádzam, že v rámci bezprostredne nasledujúceho rovnako dlhého obdobia, t. j. 21 mesiacov súčasnej vlády, od 1. 4. 2012 do 31. 12. 2013 bolo zvýšenie úrovne kontrahovania o 57,3 % z celkovej alokácie. V danom období bolo vyhlásených 21 výziev v celkovej finančnej alokácii 349 mil. eur a kontrahovanie dosiahlo úroveň 100 percent. Z dôvodu vzájomnej porovnateľnosti týchto údajov uvádzam, že v sledovanom období nie sú tieto hodnoty upravené o nevyčerpané sumy riadne ukončených projektov, to znamená, že ide o hrubé kontrahovanie. Pre úplnosť ešte uvádzam, že čisté kontrahovanie k 30. 4. 2015 je na úrovni 117,4 %, čerpanie k 30. 6. 2010 bolo 4,74 % a k 31. 3. 2012 14,53 percenta. To jest čerpanie v tomto období sa zvýšilo o úroveň 9,79 percenta. Pre porovnanie uvádzam, že v rámci bezprostredne nasledujúceho rovnako dlhého obdobia 21 mesiacov súčasnej vlády, teda od 1. 4. 2012 do 31. 12. 2013, bolo zvýšenie úrovne čerpania o 24,44 percenta. To je Operačný program Vzdelávanie. Teraz pár údajov k Operačnému programu Výskum a vývoj. V rámci Operačného programu Výskum a vývoj bolo kontrahovanie k 30. 6. 2010 44,91 %, k 31. 3. 2012 61,66 % z celkovej alokácie. To jest kontrahovanie sa v danom období zvýšilo o úroveň 16,75 percentuálneho bodu z celkovej alokácie. Od 30. 6. 2010 do 31. 3. 2012 boli celkovo vyhlásené iba štyri výzvy v celkovej finančnej alokácii 180 miliónov. Opäť pre porovnanie uvádzam, že v rámci bezprostredne nasledujúceho rovnako dlhého obdobia 21 mesiacov súčasnej vlády, od 1. 4. 2012 do 31. 12. 2013, bolo zvýšenie úrovne kontrahovania o 42,57 % z celkovej alokácie. V danom období bolo vyhlásených 11 výziev v celkovej finančnej alokácii 634 mil. eur a kontrahovanie dosiahlo úroveň 100 percent. Z dôvodu vzájomnej porovnateľnosti údajov kontrahovania opäť uvádzam, že tieto hodnoty nie sú opravené o nevyčerpané sumy, teda ide o hrubé kontrahovanie. Pre úplnosť uvádzam, že čisté kontrahovanie k 30. 4. 2015 je na úrovni 111 percent. Čerpanie k 30. 6. 2010 bolo 4,83 % a k 31. 12. 2012 23,64 %, to jest čerpanie sa v danom období zvýšilo o úroveň 18,8 percenta. Pre porovnanie uvádzam, že v rámci bezprostredne nasledujúceho rovnako dlhého obdobia 21 mesiacov súčasnej vlády bolo zvýšenie úrovne čerpania o 18,57 percenta. Ďalším dôvodom nízkeho čerpania sú pochybenia identifikované auditmi Európskej komisie s následkom prerušenia platieb a povinnosti uplatnenia plošnej korekcie. V rámci Operačného programu Vzdelávanie išlo o pochybenia, ktoré sa týkali administratívnej kontroly projektov vrátane verejného obstarávania, v rámci Operačného programu Výskum a vývoj boli zo strany Európskej komisie pozastavené platby v dôsledku nedostatkov týkajúcich sa hodnotiaceho procesu, identifikovaných v rámci výziev, ktoré boli hodnotené v období rokov 2010 až 2012, a administratívne kontroly verejných obstarávaní. Samostatnou oblasťou, ktorá mala a má vplyv na čerpanie v rámci oboch programov, boli nedostatky identifikované zo strany Európskej komisie v rámci takzvaných skrátených lehôt na vyžiadanie súťažných podkladov vo verejnom obstarávaní, v nadväznosti na ktoré boli uplatnené systémové korekcie v rámci Operačného programu Výskum a vývoj zatiaľ v sume 6,89 mil. za EÚ zdroj a v rámci Operačného programu Vzdelávanie vo výške 290-tisíc za EÚ zdroj. Predmetné korekcie sa dopočítavajú až do ukončenia programového obdobia 2007 – 2013. Ďalší z dôvodov, ktorý má vplyv na čerpanie finančných prostriedkov, sa týka procesov verejného obstarávania realizovaných zo strany prijímateľov, kde ide o opätovné nedostatky v procese prípravy a realizácie verejných obstarávaní zo strany prijímateľov, prípadne opakovania nesprávne pripravených, respektíve zrušených súťaží. Ministerstvo školstva, vedy, výskumu a športu Slovenskej republiky zabezpečuje všetky potrebné kroky na to, aby prostriedky, ktoré sú alokované v rámci daných operačných programov, boli do konca roku 2015 vyčerpané. Nadkontrahovanie, ktoré v rámci oboch programov máme, by malo zabezpečiť, aby alokácia bola v plnej miere využitá. Riadiaci orgán prijal a zaviedol do praxe v rámci oboch programov systémové opatrenia na to, aby sme eliminovali nedostatky, ktoré boli v minulosti identifikované v kľúčových oblastiach týkajúcich sa najmä výkonu administratívnych kontrol, vo vzťahu k oprávnenosti výdavkov, zavedenie ex ante kontrol verejných obstarávaní zo strany riadiaceho orgánu, prípadne sprostredkovateľského orgánu pod riadiacim orgánom, usmerňovanie v oblasti realizácie verejných obstarávaní, vydanie informatívneho materiálu, poučenie o najčastejších pochybeniach prijímateľov v procese verejného obstarávania, vydanie usmernení riadiaceho orgánu k zabezpečeniu jednotného postupu pri vykonávaní administratívnej kontroly žiadostí o platbu a kontroly na mieste, zintenzívnenie komunikácie s prijímateľmi, informačné dni pre prijímateľov dopytovo orientovaných projektov, individuálne stretnutia s prijímateľmi národných projektov a projektov univerzitných vedeckých parkov a výskumných centier či zavedenie osobitného režimu pre takzvané kľúčové projekty, teda národné projekty a projekty univerzitných vedeckých parkov a výskumných centier. Riadiaci orgán tiež identifikoval projekty s vyšším rizikom neukončenia a dôsledne ich monitoruje. K maximálnemu využitiu alokácie v rámci operačných programov by mali prispieť aj opatrenia, ktoré boli prijaté v rámci akčných plánov vypracovaných v nadväznosti na iniciatívu Európskej komisie task force, medzi ktoré patrí vyhlásenie výziev na nové projekty a využitie desaťpercentnej flexibility. Vážená pani predsedajúca, vážené pani poslankyne, vážení páni poslanci, od roku 2012 prišlo v rámci oboch operačných programov k zásadnému posunu vo vypisovaní nových výziev, zazmluvňovaní nových projektov a na to nadväzujúcemu posunu v čerpaní, ale v plnej miere sa eliminovať negatívny dopad spomínaného výpadku rokov 2010 až 2012 nepodarilo, aj keď je potrebné uviesť, že sa podarilo zazmluvniť obidva operačné programy na 100 %, a teda je už na prijímateľoch, či budú schopní úspešne zrealizovať do konca roku svoje projekty. Riadiaci orgán všetkými vyššie uvedenými opatreniami, ktoré zaviedol do praxe za účelom zefektívnenia čerpania a skrátenia lehôt na kontrolu predloženej dokumentácie, vyvíja maximálne úsilie na dorealizovanie všetkých implementovaných projektov. Ďakujem. Skončil som.